tttarun/llama2_hindi huggingface dataset:
अपवाह प्रतिरूप की संक्षेप में चर्चा करते हुए प्रायद्वीपीय भारत के अपवाह तंत्र को बताइये।
उत्तर :
प्रश्न-विच्छेद
अपवाह प्रतिरूप की संक्षेप में चर्चा करनी है।
प्रायद्वीपीय भारत के अपवाह तंत्र को बताना है।
हल करने का दृष्टिकोण
प्रभावी भूमिका लिखते हुए अपवाह प्रतिरूप को बताएँ।
तार्किक तथा संतुलित विषय-वस्तु प्रस्तुत करते हुए प्रायद्वीपीय भारत के अपवाह को स्पष्ट करें।
नदियों के उद्गम स्थान से लेकर उसके मुहाने तक नदी व उसकी सहायक नदियों द्वारा की गई रचना को अपवाह प्रतिरूप कहा जाता है। इसमें वृक्षाकार, वलयाकार, अभिकेंद्रीय, गुंबदाकृति, समानांतर प्रतिरूप आदि शामिल किये जाते हैं। ये सभी नाम नदी तथा उसकी वाहिकाओं द्वारा उसके बहाव क्षेत्र में विकसित किये गए बहाव जाल की आकृति के आधार पर दिये गए हैं।
भौगोलिक आकृतियों के आधार पर भारत की नदियों के अपवाह तंत्र को मुख्यतः दो वर्गों मे विभाजित किया गया है—
हिमालय की नदियों का अपवाह तंत्र
प्रायद्वीपीय नदियों का अपवाह तंत्र
प्रायद्वीपीय भारत का पश्चिमी घाट, अरब सागर और बंगाल की खाड़ी में गिरने वाली नदियों के मध्य एक प्रमुख जल विभाजक का कार्य करता है। प्रायद्वीपीय पठार का सामान्य ढाल पूर्व एवं दक्षिण-पूर्व की ओर होने के कारण प्रायद्वीपीय भारत की अधिकांश नदियाँ पश्चिमी घाट से निकलकर बंगाल की खाड़ी में गिरती हैं। ये नदियाँ डेल्टा का निर्माण करती हैं।
प्रायद्वीपीय भारत की नर्मदा तथा ताप्ती नदियाँ अपवाद स्वरूप बंगाल की खाड़ी में न गिरकर अरब सागर में गिरती हैं, क्योंकि ये दोनों नदियाँ भ्रंश घाटी से होकर बहती हैं तथा ज्वारनदमुख का निर्माण करती हैं। हिमालय अपवाह तंत्र की अपेक्षा, प्रायद्वीपीय अपवाह तंत्र अधिक पुराना है। इसकी द्रोणियाँ आकार में छोटी होती हैं। दक्षिण भारत की नदियाँ मुख्यतः वृक्षाकार अपवाह तंत्र बनाती हैं तथा अपने आधार तल को प्राप्त कर चुकी हैं।
प्रायद्वीपीय भारत की नदियों को निम्न दो भागों में विभक्त किया जा सकता है—
अरब सागर की नदियाँ:  नर्मदा, ताप्ती, माही, साबरमती, पेरियार, मांडवी, जुआरी आदि।
बंगाल की खाड़ी की नदियाँ:  स्वर्ण रेखा, वैतरणी, ब्राह्मणी, गोदावरी, कृष्णा, महानदी, कावेरी आदि।
इसके अतिरिक्त तटीय क्षेत्र में अनेक छोटी नदियाँ हैं जो पश्चिम में अरब सागर तथा पूर्व में बंगाल की खाड़ी की ओर बहती हैं। इनमें पश्चिम की ओर बहने वाली नदियों में शेत्रुंजी, भद्रा, वैतरणा, कालिंदी, वेद्ति, शरावती, भरतपुझा, पेरियार, पंबा आदि हैं तथा पूर्व की ओर बहने वाली नदियाँ वंशधारा, पेन्नार, पलार, वैगई आदि हैं।
महासागरीय जल की लवणता को नियंत्रित करने वाले कारकों की संक्षेप में चर्चा कीजिये।
उत्तर :
प्रश्न-विच्छेद
महासागरीय जल की लवणता को नियंत्रित करने वाले कारकों को संक्षेप में बताना है।
हल करने का दृष्टिकोण
प्रभावी भमिका लिखते हुए लवणता का अर्थ स्पष्ट करें तथा महासागरों में लवणता की चर्चा करें।
तार्किक तथा संतुलित विषय-वस्तु में लवणता को नियंत्रित करने वाले कारकों को बताएँ।
समुद्र के प्रति हजार ग्राम जल में विभिन्न प्रकार के लवणों की जितनी ग्राम मात्र पाई जाती है, उसे ही लवणता की संज्ञा प्रदान की जाती है। महासागरीय जल की लवणता उसमें घोल के रूप में पाए जाने वाले सभी प्रकार के लवणों के योग का द्योतक होती है। समुद्र वैज्ञानिक लवणता को प्रतिशत (%) में न व्यक्त करके प्रति हजार (%०) में प्रकट करते हैं।
महासागरों के पृष्ठीय जल की लवणता में सर्वत्र समानता नहीं पाई जाती। इसके लिये निम्नलिखित कारक उत्तरदायी होते हैं:
वाष्पीकरणः वाष्पीकरण जितना अधिक होगा, लवणता की मात्रा में उतनी ही वृद्धि होगी। कर्क और मकर रेखाओं के निकट वायु के अवतलन के कारण प्रतिचक्रवातीय दशाएँ पाई जाती हैं। यहाँ का वायुमंडल अवतलन क्रिया के कारण शुष्क होता है, अतः वाष्पीकरण की प्रक्रिया अधिक होने के कारण लवणता अधिक पाई जाती है। परंतु भूमध्य रेखीय क्षेत्रों के निकट वर्ष भर तापमान ऊँचा रहने के बावजूद वायुमंडल की सापेक्ष आर्द्रता अधिक होने तथा बादलों की अधिकता के कारण वाष्पीकरण की दर मंद पड़ जाती है, इसलिये इन क्षेत्रों में लवणता कम पाई जाती है।
वर्षा द्वारा स्वच्छ जल की आपूर्तिः लवणता में अंतर लाने वाला यह अन्य महत्त्वपवूर्ण कारक है। भूमध्य रेखीय क्षेत्रों में तापमान वर्ष भर ऊँचा रहने के बावजूद वहाँ होने वाली भारी वर्षा के कारण महासागरों के सतही जल में ताजे पानी के मिश्रण के कारण लवणता अपेक्षाकृत कम पाई जाती है। इस पेटी के दोनों ओर उपोष्ण कटिबंधीय उच्च वायुदाब की पेटियाँ स्थित हैं। इनमें उच्च तापमान और वर्षा के अभाव में वाष्पीकरण अधिक होने से लवणता सर्वाधिक मात्रा में पाई जाती है।
नदियों द्वारा स्वच्छ जलापूर्तिः विश्व की सभी बड़ी नदियों के मुहाने के निकट समुद्र के जल में लवणता की मात्रा कम हो जाती है। कांगो, नाइजर, सेंट लॉरेंस, ओब, अमेजन आदि नदियाँ अपने द्वारा छोड़े गए ताजे जल के कारण अपने मुहाने के निकटवर्ती समुद्रों के जल में लवणता कम करने में सहायक होती हैं।
प्रचलित पवनः महासागर के ऊपर चलने वाली हवाओं का पृष्ठीय जल की लवणता के वितरण पर भारी प्रभाव पड़ता है। उदाहरणार्थ व्यापारिक पवन अपने साथ महासागरों के पूर्वी तटों के निकटवर्ती ऊष्ण एवं अधिक खारे जल को बहाकर पश्चिमी तट की ओर ले जाते हैं, जिसकी पूर्ति हेतु अधस्तल का शीतल तथा अपेक्षाकृत कम खारा जल ऊपर आ जाता है। इस प्रकार अयनवर्ती  क्षेत्रों में महासागरों के पूर्वी तट के निकट लवणता कम तथा पश्चिमी तट के निकट अधिक पाई जाती है।
महासागरीय जल की गतियाँ: महासागरीय जल की विभिन्न गतियों में समुद्री लहरें, ज्वारीय तरंगें तथा ऊष्ण एवं शीतल धाराएँ सम्मिलित हैं। ये धाराएँ न केवल तापमान बल्कि लवणता का भी स्थानांतरण निम्न अक्षांशों से उच्च अक्षांशों की ओर किया करती हैं।
भारत में सूती वस्त्र उद्योग का विकास देश के अन्य तटीय राज्यों की अपेक्षा महाराष्ट्र और गुजरात में अधिक हुआ है। परीक्षण कीजिये।
उत्तर :
प्रश्न-विच्छेद
देश के अन्य तटीय राज्यों की अपेक्षा महाराष्ट्र में सूती वस्त्रोद्योग के अधिक विकसित होने के कारणों का परीक्षण करना है।
हल करने का दृष्टिकोण
प्रभावी भूमिका लिखते हुए भारत में सूती वस्त्रोद्योग के वितरण को बताएँ।
तार्किक तथा संतुलित विषय-वस्तु में महाराष्ट्र और गुजरात के साथ-साथ देश के अन्य तटवर्ती राज्यों के उद्योग विकास की स्थिति को स्पष्ट करें।
प्रश्नानुसार संक्षिप्त एवं सारगर्भित निष्कर्ष लिखें।
भारत में सूती वस्त्रोद्योग लगभग 100 नगरों में वितरित है, फिर भी इसके प्रमुख केंद्र पंचभुज प्रदेश के अंतर्गत हैं। इस पंचभुज के पाँच बिंदु- अहमदाबाद, मुंबई, शोलापुर, नागपुर और इंदौर-उज्जैन हैं। इनमें से चार गुजरात एवं महाराष्ट्र जैसे तटवर्ती राज्यों में स्थित हैं। अन्य तटीय राज्यों जैसे— कर्नाटक, केरल, तमिलनाडु, आंध्र प्रदेश और पश्चिम बंगाल में भी सूती वस्त्रों का उत्पादन किया जाता है।
देश में सूती वस्त्रोद्योग में महाराष्ट्र और गुजरात अग्रणी राज्य हैं। अकेले महाराष्ट्र में भारत का 38% कपड़ा तथा 30% सूत तैयार किया जाता है। यहाँ कुल 119 मिलें हैं जिनमें लगभग 3 लाख श्रमिक कार्य करते हैं। इस राज्य का सबसे बड़ा केंद्र ‘मुंबई’ है जिसे ‘कपास का विराट नगर’ कहा जाता है। गुजरात इस क्षेत्र में दूसरा प्रमुख राज्य है जहाँ इस उद्योग की 118 मिलें स्थापित हैं, अकेले अहमदाबाद में 67 मिलें सूती वस्त्रों का उत्पादन करती हैं जो कि अहमदाबाद को गुजरात का सबसे बड़ा और मुंबई के बाद भारत का दूसरा प्रमुख सूती वस्त्र उत्पादक केंद्र बनाती हैं। इसके अतिरिक्त पश्चिम बंगाल के कोलकाता, तमिलनाडु के कोयम्बटूर, आंध्र प्रदेश के हैदराबाद, केरल तथा कर्नाटक राज्यों में भी इस उद्योग का विकास हुआ है। देश के अन्य तटीय राज्यों की अपेक्षा महाराष्ट्र और गुजरात में इस उद्योग का अधिक विकास हुआ है। जिसके प्रमुख कारणों में-
दोनों राज्यों में आर्द्र जलवायु पाई जाती है जो कि वस्त्र उद्योग के लिये आदर्श है।
मुंबई एक महत्त्वपूर्ण बंदरगाह है जिससे भारी मशीनें तथा लंबे रेशे वाला कपास आयात करने में कठिनाई नहीं होती, वहीं अहमदाबाद भारत के सभी भागों से यातायात के साधनों द्वारा जुड़ा हुआ है, जिससे यहाँ का माल आसानी से अन्य क्षेत्रों में बेचा जा सकता है। 
सस्ती जलविद्युत की उपलब्धता के साथ ही सस्ते और कुशल श्रमिक भी आसानी से मिल जाते हैं।
जहाँ मुंबई के सूती वस्त्रों की भारत तथा विदेशों में बड़ी मांग है वहीं, अहमदाबाद के कारखानों में निर्मित लट्ठा और धोती जैसे सूती वस्त्रों की भारत तथा अन्य निर्धन देशों में विशेष मांग रहती है।
यद्यपि उपरोक्त सभी विशेषताएँ देश के अन्य तटवर्ती राज्यों में भी पाई जाती हैं लेकिन एक विशेषता जो इन दोनों राज्यों में इस उद्योग के अधिक विकसित होने का सर्वाधिक प्रमुख कारण है, वह है- कच्चे माल की सुगमता से प्राप्ति। वस्तुतः दोनों राज्यों की पृष्ठभूमि में काली मिट्टी पाई जाती है जो कि कपास उत्पादन के लिये आदर्श एवं आवश्यक तत्त्व है।
उपर्युक्त विश्लेषण के आधार पर कहा जा सकता है कि महाराष्ट्र एवं गुजरात सूती वस्त्र उत्पादन के क्षेत्र में अग्रणी राज्य है।
इंडो-इस्लामिक स्थापत्य कला की विशेषताओं पर प्रकाश डालिये।
उत्तर :
प्रश्न-विच्छेद
इंडो-इस्लामिक स्थापत्य कला की विशेषताओं को बताना है।
हल करने का दृष्टिकोण
प्रभावी भूमिका में इंडो-इस्लामिक स्थापत्य कला का परिचय दें।
तार्किक एवं संतुलित विषय-वस्तु प्रस्तुत करते हुए विशेषताओं का वर्णन करें।
प्रश्नानुसार संक्षिप्त एवं सारगर्भित निष्कर्ष लिखें।
12वीं शताब्दी में तुर्क आक्रमण से भारत में इस्लाम का आगमन हुआ जिसने भारत की सामाजिक, राजनैतिक, आर्थिक स्थिति के साथ-साथ यहाँ की स्थापत्य कला को भी प्रभावित किया। उस समय हिंदू वास्तुकला में जहाँ भवन निर्माण में पत्थरों, स्तंभों एवं शहतीरों का प्रयोग किया जाता था, वहीं इस्लामिक स्थापत्य कला में नोकदार मेहराब और गुंबद आदि बनाए जाते थे। हिंदू-मुस्लिम स्थापत्य कला के इस मिश्रण से कला की एक नई तकनीक विकसित हुई, जिसे इंडो-इस्लामिक वास्तुकला कहा गया।
इस कला में भारतीय एवं ईरानी शैलियों के मिश्रण के प्रमाण मिलते हैं। साथ ही सुल्तानों, अमीरों एवं सूफियों के मकबरे के निर्माण की परंपरा भी इसी कला के साथ शुरू हुई।
शहतीरी शिल्पकला और मेहराबी गुंबद कला का सुंदर समन्वय इस स्थापत्य कला की मुख्य विशेषता है।
गुंबद और मेहराब इस्लाम की देन नहीं है, वस्तुतः इसकी आंतरिक संरचना रोम में मिलती है और इसे भारत लाने का श्रेय कुषाण शासकों को दिया जाता है। परंतु भारत में इसे लोकप्रिय बनाने का श्रेय तुर्की शासकों को दिया जाता है।
गुंबद और मेहराब की संरचना ने विशाल सभा भवन के निर्माण को सहज बना दिया। गुंबद और मेहराब ने बड़ी संख्या में स्तंभों की अनिवार्यता को समाप्त कर दिया। इसके माध्यम से भवनों में विशालता और मजबूती दोनों का प्रभाव दृष्टिगोचर होता है।
भवन निर्माण सामग्री में पत्थरों का खूब प्रयोग किया गया और पत्थरों को आपस में जोड़ने के लिये चूना पत्थर, गारा, जिप्सम का प्रयोग किया गया।
इमारतों की साज-सज्जा में भारतीय अलंकरण और इस्लामिक सादगी का समन्वय हुआ जो कि ‘अरबस्क शैली’ के रूप में उभरकर सामने आई।
चूँकि इस्लाम में प्राणियों के चित्रण को मान्यता प्राप्त नहीं थी, अतः अलंकरण में फूल-पत्ती एवं ज्यामितीय प्रतीकों का प्रयोग किया जाता था, जिसके तहत कमल, स्वास्तिक, कलश, कुरान की आयतों और घंटियों का भी प्रयोग किया गया।
अतः इंडो-इस्लामिक स्थापत्य कला में धार्मिक एवं धर्मनिरपेक्ष पहलू शामिल हैं, जो कि हिंदू और इस्लामिक शैली के सम्मिश्रण की स्पष्ट छाप छोड़ते हैं।
स्थानीय पवनें क्या हैं? सागरीय समीर और स्थलीय समीर पर संक्षिप्त टिप्पणी कीजिये।
उत्तर :
प्रश्न-विच्छेद
स्थानीय पवनों को बताना है।।
सागरीय समीर और स्थलीय समीर पर संक्षिप्त टिप्पणी करनी है।।
हल करने का दृष्टिकोण
प्रभावी भूमिका लिखते हुए स्थानीय पवनों को बताएँ।
सागरीय समीर पर संक्षेप में चर्चा करें।
स्थलीय समीर पर संक्षेप में चर्चा करें।
धरातल पर स्थानीय पवनों के अतिरिक्त ऐसे पवन भी पाए जाते हैं जिनकी उत्पत्ति केवल स्थानीय कारणों से होती है। ऐसे पवनों को स्थानीय पवन कहा जाता है। इनकी उत्पत्ति के कारणों में स्थानीय तापान्तर ही सर्वप्रमुख होता है। इन पवनों की ऊँचाई अधिक नहीं होती। प्रत्येक स्थानीय पवन की अपनी विशेषता होती है तथा इनके नाम भी अलग-अलग होते हैं। स्थानीय पवनों के अंतर्गत सागरीय समीर-स्थलीय समीर तथा पर्वतीय समीर-घाटी समीर आते है। 
सागरीय समीर
ग्रीष्म ऋतु में दिन के समय जब समुद्र तथा उससे संलग्न तटवर्ती क्षेत्रों पर सूर्य चमकता है, तब धरातल जल की अपेक्षा शीघ्र और अधिक गर्म हो जाता है। धरातल के गर्म हो जाने के फलस्वरूप उसके ऊपर की वायु गर्म होकर फैल जाती है तथा हल्की होकर ऊपर उठने लगती है। जिसकी वजह से दिन में धरातल के ऊपर निम्न वायुदाब का क्षेत्र बन जाता है। इसके विपरीत ठंडे समुद्र तल पर वायुदाब अपेक्षाकृत अधिक पाया जाता है। परिणामस्वरूप समुद्र से तटवर्ती क्षेत्रें की ओर ठंडे पवन अर्थात् सागरीय समीर प्रवाहित होते हैं।
स्थलीय समीर
ऐसी रात्रिकालीन अपतटीय पवन जो स्थल से जल की ओर चलती है स्थलीय समीर कहलाती है। ध्यातव्य है कि स्थल जल की अपेक्षा तीव्रता से गर्म और ठंडा होता है, अतः सूर्यास्त के पश्चात् ताप विकिरण के द्वारा धरातल शीतल होने लगता है तथा स्थल पर अधिक वायुदाब तथा जल पर न्यून वायुदाब का क्षेत्र निर्मित हो जाता है। फलस्वरूप वायुदाब की प्रवणता स्थल से जल की ओर हो जाती है जिससे स्थल की एक संकरी पट्टी से सागर की वायु का प्रवाह प्रारंभ हो जाता है जिसे स्थलीय समीर कहा जाता है।
भारतीय कृषि समस्याओं पर संक्षेप में चर्चा कीजिये।
उत्तर :
प्रश्न-विच्छेद
भारतीय कृषि समस्याओं की संक्षेप में चर्चा करनी है।
हल करने का दृष्टिकोण
प्रभावी भूमिका लिखते हुए भारतीय कृषि के बारे में बताएँ।
तार्किक एवं संतुलित विषय-वस्तु में कृषिगत समस्याओं पर चर्चा करें।
प्रश्नानुसार संक्षिप्त एवं सारगर्भित निष्कर्ष लिखें।
भारत एक कृषि प्रधान देश है। यहाँ के दो-तिहाई लोगों का भरण-पोषण कृषि पर निर्भर होने के साथ ही औद्योगिक क्षेत्र की प्रगति और उपलब्धि भी काफी कुछ कृषि से प्राप्त कच्चे माल की आपूर्ति पर निर्भर करती है। कृषि श्रमिकों के रूप में लोगों को बड़ी मात्रा में रोज़गार और कृषि उत्पादों के निर्यात से बहुमूल्य विदेशी मुद्रा की प्राप्ति होती है। इतना होने के बावजूद भारतीय कृषि में आज भी कई तरह की समस्याओं का सामना कर रही है।
यद्यपि भारत की अर्थव्यवस्था में कृषि का महत्त्वपूर्ण योगदान है, परंतु पश्चिम के विकसित देशों की तुलना में यह पिछड़ी हुई और पारंपरिक है जो इसकी समस्या का मूल कारण है। भारतीय कृषि की अन्य मुख्य समस्याओं को हम निम्न बिंदुओं में देख सकते हैं—
i. भू-जोतों का छोटा आकार एवं उनका विखंडनः भारत में भू-जोतों का आकार छोटा और आर्थिक दृष्टि से विकासक्षम नहीं है। इससे इतनी आय प्राप्त नहीं हो पाती कि किसान कृषि में भावी निवेश कर सके। जोतों का छोटा आकार एवं विखंडित स्वरुप होने के कारण इनमें आधुनिक कृषि मशीनों का इस्तेमाल कठिन हो जाता है। एक अन्य कारण यह है कि देश में बड़ी संख्या में भूमिहीन कृषि श्रमिक हैं जो उस खेत के मालिक नहीं हैं, जिस पर वे कृषि करते हैं, दूसरे भू-स्वामी पट्टे या बटाई पर उनसे खेती कराते हैं और कृषि सुधार में बहुत कम रुचि लेते हैं।
ii. कृषकों की गरीबी एवं कर्ज़दारीः यद्यपि कर्ज़दारी निर्वाह कृषि की सर्वव्यापी विशेषता है परंतु भारत में इसका प्रभाव अपेक्षाकृत अधिक दुखदायी है। एक अनुमान के अनुसार, भारतीय किसान की प्रति व्यक्ति वार्षिक आय औसतन लगभग 2000 रुपए है और देश के लगभग 70 प्रतिशत किसान कर्ज़ में डूबे हैं। हालाँकि सरकारी-सहकारी समितियों से किसानों को कम ब्याज पर ऋण की सुविधा दी जा रही है परंतु इसका प्रभाव मँझले और बड़े किसानों तक ही सीमित है। बड़ी संख्या में छोटे किसान अभी भी व्यावसायिक ऋणदाताओं से भारी ब्याज दर पर कर्ज लेते हैं।
iii. कृषि आदानों की कमीः एक तरफ जहाँ किसान कृषि नवाचारों को अपनाने में कम रुचि दिखाते हैं, वहीं दूसरी तरफ रासायनिक उर्वरक, उन्नत बीज, कीटनाशी, कृषि मशीनें इत्यादि या तो समुचित मात्रा में उपलब्ध नहीं हैं अथवा उनकी कीमतें किसानों की सामर्थ्य से बाहर हैं। गुणवत्ता नियंत्रण के अभाव में इनमें ठगी की संभावना भी बनी रहती है। कीटनाशकों के सीमित तथा अनुचित उपयोग से प्रतिवर्ष कृषि उत्पादन का 10 प्रतिशत भाग नष्ट हो जाता है।
बुनियादी सुविधाओं का अभाव, निम्न उत्पादकता, सिंचाई के लिये वर्षा जल पर निर्भरता, कृषि शोध, शिक्षा एवं प्रशिक्षण सुविधाओं का अभाव, मृदा अपरदन एवं मृदा अवक्रमण भारतीय कृषि की अन्य समस्याएँ हैं।
यदि उपर्युक्त बिंदुओं के आधार पर देखा जाए तो भारतीय कृषि की समस्याएँ व्यापक स्तर पर इसकी उत्पादकता को प्रभावित करती हैं। परंतु सरकार द्वारा इस क्षेत्र में कई सुधार कार्यक्रम चलाए जा रहे हैं तथा भविष्य में और भी सुधार किये जाने के प्रयास जारी हैं।
अनुकूलतम जनसंख्या से आप क्या समझते हैं? इसके मापदंडों की संक्षेप में चर्चा करें।
उत्तर :
प्रश्न-विच्छेद
अनुकूलतम जनसंख्या को बताना है।
इसके निर्धारण के मापदंडों की संक्षेप में चर्चा करनी है।
हल करने का दृष्टिकोण
प्रभावी भूमिका के साथ उत्तर-लेखन की शुरुआत करें।
तार्किक एवं संतुलित विषय-वस्तु प्रस्तुत करें।
प्रश्नानुसार संक्षिप्त एवं सारगर्भित निष्कर्ष लिखें।
किसी प्रदेश की वह जनसंख्या जिसे वहाँ उपलब्ध संसाधनों के अनुसार उच्चतम जीवन स्तर प्राप्त होता है, अनुकूलतम या अभीष्ट जनसंख्या कही जा सकती है। दूसरे शब्दों में, किसी प्रदेश में उपलब्ध संसाधनों का वर्तमान प्राविधिकी के अनुसार पूर्ण विकास करने तथा उसके उपयोग के लिये आवश्यक एक निश्चित जनसंख्या जिसे उच्चतम जीवन स्तर प्राप्त होता है, अनुकूलतम जनसंख्या मानी जाती है।
जनसंख्या और संसाधन के मध्य पूर्ण संतुलन स्थापित होना अत्यंत कठिन है। अतः किसी प्रामाणिक मापदंड के अभाव में विश्व के किसी भी देश में उपलब्ध समस्त संसाधनों का मूल्यांकन तथा संपूर्ण जनसंख्या से उनके सहसंबंध का निर्धारण करना अत्यंत जटिल और कठिन कार्य है।
अनुकूलतम जनसंख्या के निर्धारण हेतु निम्नलिखित मापदंडों को प्रयोग में लाया जा सकता है—
सकल राष्ट्रीय उत्पादः अधिकतम आर्थिक उपयोगिता का आकलन प्रायः सकल राष्ट्रीय उत्पाद के रूप में किया जाता है। यह मापदंड अधिक सार्थक नहीं है, क्योंकि यदि समाज के विभिन्न वर्गों तथा व्यक्तियों में इसका वितरण समान नहीं है तो सभी व्यक्तियों का जीवन स्तर उच्च नहीं हो सकता। प्रति व्यक्ति आय सकल राष्ट्रीय उत्पाद पर आधारित होती है और औसत आय को प्रकट करती है। पूर्ण रोज़गारः योग्यता के अनुसार सभी व्यक्तियों को रोज़गार की उपलब्धता भी एक महत्त्वपूर्ण मापदंड है। इससे आय के वितरण में असंतुलन कम होता है और आश्रित जनसंख्या का भार भी निम्नतम होता है। उच्चतम जीवन स्तरः यह एक सामाजिक अवधारणा है जो उच्चतम आय और पूर्ण रोजगार के साथ ही उत्तम स्वास्थ्य तथा जीवन की सभी आवश्यक सुविधाओं की प्राप्ति से संबंधित है। संसाधनों का पूर्ण उपयोगः इसका अर्थ किसी ज्ञात प्राविधिकी के अंतर्गत समस्त संसाधनों के पूर्ण उपयोग से है। यह देश, काल के अनुसार अधिक परिवर्तनशील है। जनांकिकीय संरचनाः अनुकूलतम जनसंख्या का संबंध जनांकिकीय संरचना से भी होता है। जनसंख्या में आयु, लिंग आदि जनांकिकीय तत्त्व संतुलित होने पर निर्भरता अनुपात सामान्य होता है तथा जन्मदर एवं मृत्युदर का अंतर लगभग समाप्त हो जाता है। प्रदूषण रहित विकासः अनुकूलतम जनसंख्या को केवल आर्थिक उत्पादन और आय के संदर्भ में ही नहीं देखा जा सकता। यदि अधिकतम आर्थिक लाभ प्राप्त करने के उद्देश्य से पर्यावरण को क्षति पहुँचाई जा रही है तो यह अनुकूलतम जनसंख्या नहीं है।
अतः उपरोक्त मापदंडों के आधार पर अनुकूलतम जनसंख्या का अधिकतम वह है जो पर्यावरण अथवा समाज को या पोषण की कमी से व्यक्ति के स्वास्थ्य को क्षति पहुँचाए बिना ही अनिश्चितकाल तक स्थिर रह सके।
'भारत ने अपनी संस्कृति के प्रचार-प्रसार के लिये शक्ति, तलवार या राजनीति का इस्तेमाल नहीं किया, बल्कि शांतिपूर्ण तरीके से समन्वय और आत्मसातीकरण के द्वारा अपनी वैभवपूर्ण संस्कृति को प्रतिस्थापित किया है।' इस कथन के संदर्भ में दक्षिण-पूर्व एशिया पर भारतीय कला एवं संस्कृति के प्रभाव का उल्लेख करें।
उत्तर :
प्रश्न-विच्छेद
प्राचीन भारत की सांस्कृतिक प्रचार-प्रसार की नीति को बताना है।
दक्षिण-पूर्व एशिया पर भारतीय संस्कृति के प्रभाव का उल्लेख करना है।
हल करने का दृष्टिकोण
प्रभावी भूमिका के साथ उत्तर-लेखन की शुरुआत करें।
तार्किक एवं संतुलित विषय-वस्तु प्रस्तुत करें।
प्रश्नानुसार संक्षिप्त एवं सारगर्भित निष्कर्ष लिखें।
दक्षिण-पूर्वी एशियाई देशों में भारतीय संस्कृति तथा धर्म का जितना प्रभाव पड़ा उतना शायद ही संसार के किसी अन्य देश पर पड़ा है। इन क्षेत्रों से मिले साहित्यिक स्रोतों से यहाँ की भाषा, धर्म, राजनीति तथा सामाजिक संस्थानों पर भारत का बहुत गहरा प्रभाव दिखाई देता है। अनेक भारतीय राजाओं जिनमें अशोक का नाम मुख्य रूप से लिया जाता है, ने युद्ध नीति को छोड़कर दक्षिण-पूर्व एशिया के अनेक देशों में धर्म एवं संस्कृति का प्रसार किया है।
दक्षिण-पूर्व एशिया में मौर्योत्तर काल में भारतीय संस्कृति ने प्रवेश किया और अपनी सभ्यता, संस्कृति व धर्म से यहाँ के लोगों को प्रभावित किया। भारतीय संस्कृति का सर्वाधिक प्रभाव जावा, सुमात्रा, बाली, कंबोज, चंपा, फुनान और मलाया आदि में रहा। सर्वप्रथम पूर्वी तटों के व्यापारियों का संपर्क मलयद्वीप तथा इंडोनेशियाई द्वीपों पर कायम हुआ। इसी दौर में महायान और हीनयान से जुड़े कुछ धर्म प्रचारकों की यहाँ तक पहुँच बनी। गुप्तकाल को इस क्षेत्र में संपर्क - प्रभाव - उपनिवेशन का काल माना जाता है। इस दौर में भारत के पूर्वी तटों से दक्षिण-पूर्वी एशियाई क्षेत्रों में राजनीतिक और प्रशासनिक रूप से प्रभावी होने की भारतीय कोशिश शुरू होती है।
दक्षिण-पूर्वी एशियाई क्षेत्रों में भारतीय संस्कृति के प्रसार के संकेत ईसवी सन् के प्रारंभ से ही मिलने लगते हैं। सम्राट अशोक ने बौद्ध धर्म के प्रचारक मंडल को बर्मा (म्याँमार) भेजा तथा बौद्ध धर्म का प्रचार कराया। 11-13वीं शताब्दी के मध्य बर्मा बौद्ध-संस्कृति का महान केंद्र बना रहा। इसी तरह मलेशिया के केडाह प्रांत से शैव धर्म के प्रचलन के संकेत मिलना, वियतनाम में हिंदू एवं बौद्ध मंदिरों के निर्माण के साथ ही शिव, गणेश, लक्ष्मी, पार्वती, सरस्वती, बुद्ध तथा लोकेश्वर आदि देवताओं की पूजा किये जाने, थाईलैंड से अमरावती शैली, गुप्तकालीन कला और पल्लव लिपि में अंकित बौद्ध धर्म के सिद्धांतों के अवशेषों का मिलना, कंबोडिया में अंकोरवाट का मंदिर तथा इंडोनेशिया के जावा द्वीप पर प्रांबानन में हिंदू मंदिर और बोरोंबुदूर में विश्व विख्यात विशाल बौद्ध स्तूप का मिलना भारतीय संस्कृति के प्रभाव का परिचायक है।
भारतीय संस्कृति ने दक्षिण-पूर्व एशिया के देशों की कला और साहित्य ही नहीं बल्कि उनके आचार-विचार, संस्कार-व्यवहार और तौर-तरीकों को भी प्रभावित किया है। जिसे आज भी भारत-आसियान संबंधों के संदर्भ में देखा जा सकता है।
गुप्तकालीन भाषा साहित्य एवं विज्ञान तकनीक के विकास को स्पष्ट कीजिए।
उत्तर :
उत्तर की रूपरेखा :
गुप्तकालीन प्रमुख प्रवृत्तियों की चर्चा करें।
गुप्तकालीन भाषा व तकनीक की चर्चा।
निष्कर्ष।
गुप्तकाल संस्कृत एवं साहित्य के विकास के दृष्टिकोण से महत्त्वपूर्ण काल रहा। संस्कृत अभिजात्य वर्ग की प्रमुख भाषा बन गई। प्रकृत भाषा का प्रयोग निम्न सामाजिक स्तर के लोगों द्वारा किया जाता था।
इस काल में संस्कृत भाषा में अनेक धार्मिक ग्रंथों, नाटकों एवं प्रशस्तियों की रचना हुई। कालिदास ने ऋतुसंहार, मेघदूतम, रघुवंशम, जैसे काव्यों तथा अभिज्ञानशाकुन्तलम्, मालिविकग्निमिनम् जैसे नाटकों की रचना की। शूद्रक ने मृच्छकटिकटम, विशाखदत्त ने मुद्राराक्षस एवं देवीचंद्रगुप्तम्, वात्सयायन ने कामसूत्र तथा विष्णुशर्मा ने पंचतंत्र की रचना की।
रामायण तथा महाभारत का अंतिम रूप से संकलन अनेक पुराणों तथा स्मृति ग्रंथों की रचना इस काल में हुई। हरिषेण द्वारा रचित समुद्रगुप्त की प्रयाग प्रशस्ति तथा वासुकी द्वारा मंदसौर प्रशस्ति की रचना इसी काल में हुई।
कई बौद्ध ग्रंथों जैसे- असंग की योगाचार भूमिशास्त्र, वसुबंध की अभिधम्मघोष की रचना भी इस काल में हुई।
गुप्त काल में विज्ञान एवं तकनीक का विकासः
आर्यभट्ट, वराहमिहिर, भास्कर, ब्रह्मगुप्त जैसे प्रमुख विद्वान इस काल में विज्ञान एवं तकनीकी के विकास से संबंद्ध थे। आर्यभट्ट ने ज्योतिष तथा सूर्यग्रहण का सिद्धांत दिया।
भास्कर प्रथम खगोलशस्त्री थे जिनका प्रमुख ग्रंथ भास्कराचार्य है। वराहमिहिर ने पंचद्धिान्तिका, वृहत्संहिता जैसे ग्रंथों की रचना कर ज्योतिष के महत्त्व को प्रतिपादित किया।
अष्टांग हृदय की रचना इसी काल में हुई। हाथियों की चिकित्सा पर हस्तायुर्वेद की रचना की गई। बौद्ध दार्शनिक नागर्जुन रसायन तथा धातु विज्ञान के जानकार थे। धन्वंतरि इस काल के प्रसिद्ध आयुर्वेदाचार्य थे। दिल्ली का लौह स्तंभ इस काल की धातु तकनीक का उत्कृष्टतम उदाहरण है।
‘वैश्वीकरण ने महिलाओं पर विपरीत प्रभाव डाला है।’ चर्चा कीजिये।
उत्तर :
उत्तर की रूपरेखा :
वैश्वीकरण का संक्षिप्त परिचय।
नकारात्मक प्रभावों के साथ पड़ने वाले सकारात्मक प्रभाव।
निष्कर्ष।
वैश्वीकरण की प्रक्रिया के विस्तार से समाज में संस्थागत एवं संरचनात्मक विकास को बढ़ावा मिला है। वैश्वीकरण की प्रक्रिया के अंतर्गत न सिर्फ द्रुत गति से औद्योगिक एवं आर्थिक विकास की बात की जाती हैं, बल्कि समस्त समाज के कायाकल्प की बात भी इसमें शामिल है।
यह महसूस किया गया है कि वैश्वीकरण के ढ़ाँचे के अंतर्गत समाज के उस वर्ग को अधिक फायदा हुआ है, जो अधिक योग्य, शिक्षित तथा सक्षम था। इससे समाज के वंचित, शोषित एवं हाशिये पर रहे लोगों को फायदा नहीं हुआ, किंतु नुकसान अवश्य हुआ है।
वैश्वीकरण के दौर में महिलाओं की मुश्किलें बढ़ी है। बढ़ते मशीनीकरण से नौकरियों में असुरक्षा, कम वेतन, परंपरागत हुनर की अनदेखी, विदेशी कंपनियों की मनमानी शर्तें और उनके समक्ष कानून की असमर्थता...आदि परिस्थितियाँ औरतों को न्याय दिलाने में असफल रही हैं।
बहुराष्ट्रीय कंपनियों के अंतर्गत महिलाओं का वस्तुकरण हो गया है। बड़ी कंपनियाँ अपनी सेवाओं तथा वस्तुओं को बेचने के लिये महिलाओं की योग्यता, क्षमता तथा व्यक्तित्व का प्रयोग करती हैं। वैश्वीकरण के इस युग में महिलाओं के वस्तुकरण एवं व्यावसायीकरण को भारतीय समाज पर पड़े इसके  नकारात्मक प्रभाव के रूप में देखा जा सकता है।
वैश्वीकरण के कारण विकसित देशों में महिलाएँ निर्धनता एवं भेदभाव का शिकार हो रही हैं। एक ही तरह के काम में पुरुष तथा महिलाओं के साथ भेदभाव किया जाता है।
आज महिलाओं के श्रम को उत्पादन से सीधे नहीं जोड़ा जाता इसी कारण पुरूष विशिष्टि हो गए और महिलाएँ महत्त्वहीन रह गई। महिलाएँ ज्यादातर असंगठित संस्थाओं में काम करती हैं और नियमहीनता के चलते वे शोषण का शिकार हो जाती हैं।
संयुक्त राष्ट्र संघ के सर्वेक्षण के अनुसार, हमारे देश में प्रति वर्ष डेढ़ करोड़ लड़कियाँ जन्म लेती हैं। इनमें 25 लाख 15 वर्ष की उम्र से पहले की मर जाती हैं। इसका कारण समाज में महिलाओं के प्रति भेदभाव का व्यवहार है।
आज भी महिला श्रमिकों को कम मज़दूरी के साथ वांछित अधिकारों से वंचित होना पड़ता है।
उपभोक्तावाद, हिंसा तथा स्वच्छंद यौन व्यवहार आदि का समाज व महिलाओं पर घातक प्रभाव पड़ा है।
वैश्वीकरण जहाँ विकासशील देशों के विकास को सुनिश्चित करता है, वहीं यह समाज की आर्थिक रूप से गरीब महिलाओं को अधिक उत्पीडि़त करने का प्रयास करता है। 
उपर्युक्त नकारात्मकताओं के बावजूद वैश्वीकरण के कुछ सकारात्मक पहलू भी देखे जा सकते हैं। जैसे- 
बड़े पैमाने पर रोज़गार सृजन के द्वारा महिलाओं को राष्ट्र की सामाजिक-आर्थिक प्रगति में भागीदार बनाए जाने के प्रयत्न किये जा रहे हैं।
इस प्रक्रिया कें अतंर्गत महिलाओं के अनूकूल रोज़गार निर्माण किया जा रहा है ताकि योग्य तथा सक्षम महिलाएँ राष्ट्र के आर्थिक विकास में सक्रिय भागीदारी निभा सकें।
आज महिलाएँ अधिक स्वतंत्र व आत्मनिर्भर हैं। 
अतः इसमें संदेह नहीं कि वैश्वीकरण की प्रक्रिया से महिलाओं की स्थिति में सुधार हुआ है किंतु कई अपेक्षित सुधार अभी भी बाकी है।